સુરેન્દ્રનગર : કલાપ્રેમી ડોક્ટરો દ્વારા સંચાલિત સ્પંદન સંસ્થાનાં ઉપક્રમે ફેસબુક સોશિયલ વેબસાઈટ પર મેડીક્લિક નામે ઓનલાઇન ફોટોગ્રાફી સ્પર્ધાનું આયોજન કરાયું હતું. જેમાં દેશ-વિદેશમાં રહેતા અને પ્રેક્ટિશ કરતા MBBS, BDS, BHMS, BAMS, BPT ના 133 ડોક્ટર્સ અને વિદ્યાર્થીઓએ ભાગ લીધો હતો. ટ્રસ્ટ દ્વારા જાહેર કરાયેલ પરિણામમાં પ્રથમ ક્રમાંકે રેડિયોલોજી વિભાગનાં પોસ્ટ ગ્રેજ્યુએટ વિભાગ વડોદરાનાં રહેવાસી ડો.કોર્ણાંક સરવૈયા, દ્વિતીય ક્રમાંકે સુરતના ફિઝીશિયન અને પ્રાઈવેટ પ્રેકટીશનર ડો. હિતેશ પટેલ, તૃતીય ક્રમાંકે વડોદરાની ફિઝિયોથેરાપીસ્ટ તથા પાંચમાં ક્રમાંકે જામનગર ની એમ.પી.શાહ કોલેજ ની વિધાર્થિની શ્વેતા ઇટાલિયા રહયા હતા. તમામ વિજેતા ઓને ટ્રસ્ટ નાં પ્રમુખ શ્રી ડો. પાર્થ ગોલ દ્વારા અનુક્રમે રૂ. 2000 , રૂ. 1500 , રૂ. 1000 , રૂ. 750 તથા રૂ. ૫૦૦ નાં ચેક અને ભેટ મોકલવામાં આવ્યા હતા. ઉપરાંત તમામ પ્રતિયોગીને સર્ટીફિકેટ્સ પણ આપવામાં આવ્યા હતા. આ સ્પર્ધાનું સંચાલન સુરેન્દ્રનગરનાં ડો.પાર્થ ગોલ, ડો.મૌલિક પટેલ, ડો.ઉર્વી કગથરા, ડો.સ્વાતિ કારિયા તેમજ ડો.અંકિતા ભેંસદડિયા દ્વારા કરવામાં આવ્યું હતું. જ્યારે નિર્ણાયક તરીકે સી.યુ. શાહ મેડિકલ કોલેજનાં વાઇસ સુપ્રિન્ટેન્ડેન ડો.ગુપ્તાએ સેવા આપી હતી. જ્યારે સ્પર્ધાને ઉદ્યોગપતિ પ્રકાશ ભાઈ વરમોરા, જીતુભાઇ વરમોરાએ આર્થિક યોગદાન આપ્યું હતું. આ સ્પર્ધાનાં ટોપ 20 ફોટોગ્રાફ્સનો સ્પંદન 2014નાં પુસ્તકમાં પણ સમાવેશ કરવામાં આવશે. વિશ્વસ્તરનાં કલાપ્રેમી ડોક્ટર્સની આવી કોમ્પિટિશનનું સંચાલન સુરેન્દ્રનગરથી કરીને સ્પંદન ટ્રસ્ટ એ જીલ્લાનું ગૌરવ વધાર્યું છે.